b'\n_START_ARTICLE_\nSn\xc3\xb8hvit og Rosenr\xc3\xb8d\n_START_PARAGRAPH_\nSn\xc3\xb8hvit og Rosenr\xc3\xb8d (tysk: Schneewei\xc3\x9fchen und Rosenrot) er et tysk eventyr. Den mest kjente versjonen er den som er samlet inn av Br\xc3\xb8drene Grimm som fortelling nummer 161. En eldre, noe kortere versjon, Den Utakknemlige Dverg, ble skrevet av Caroline Stahl (1776-1837), og dette ser faktisk ut til \xc3\xa5 v\xc3\xa6re den eldste varianten av fortellingen, s\xc3\xa5 det er ingen tidligere kjente muntlig traderte versjoner, selv om flere har v\xc3\xa6rt samlet etter denne utgivelsen. De muntlige variantene har sv\xc3\xa6rt begrenset utbredelse._NEWLINE_Denne fortellingens Sn\xc3\xb8hvit m\xc3\xa5 ikke forveksles med Sn\xc3\xb8hvit (som skrives Schneewittchen p\xc3\xa5 tysk, sammenlignet med Schneewei\xc3\x9fchen for herv\xc3\xa6rende fortelling). Dette er en fullstendig annerledes fortelling, enda de oversettes med samme navn p\xc3\xa5 norsk (og p\xc3\xa5 en rekke andre spr\xc3\xa5k), og de to karakterene Sn\xc3\xb8hvit har ingen ting annet til felles enn at de m\xc3\xb8ter dverger.\n_START_SECTION_\nHandling\n_START_PARAGRAPH_\nSn\xc3\xb8hvit og Rosenr\xc3\xb8d er to sm\xc3\xa5 jenter som bor med sin mor, en fattig enke, i en liten hytte i skogen. Den lysh\xc3\xa5rete Sn\xc3\xb8hvit er stille og sjenert, og foretrekker \xc3\xa5 oppholde seg innend\xc3\xb8rs, gj\xc3\xb8re husarbeid og lese. Den m\xc3\xb8rkh\xc3\xa5rete Rosenr\xc3\xb8d er frittalende, livlig og munter, og foretrekker \xc3\xa5 v\xc3\xa6re utend\xc3\xb8rs. De er begge veldig snille jenter som elsker b\xc3\xa5de hverandre og sin mor h\xc3\xb8yt, og deres mor gjengjelder kj\xc3\xa6rligheten._NEWLINE_En vinternatt banker det p\xc3\xa5 d\xc3\xb8ren. Rosenr\xc3\xb8d \xc3\xa5pner for en bj\xc3\xb8rn. Hun blir livredd, men bj\xc3\xb8rnen ber henne om \xc3\xa5 ikke v\xc3\xa6re redd, men ber bare om \xc3\xa5 f\xc3\xa5 varme seg ved peisen. De slipper ham inn, og lar bj\xc3\xb8rnen tilbringe natten foran peisen.\xc2\xa0 Om morgenen forsvinner han ut i skogen. Dette gjentar seg hver natt resten av vinteren, og familien blir knyttet til ham. De blir trygge p\xc3\xa5 ham, klapper ham og leker med ham._NEWLINE_N\xc3\xa5r sommeren kommer forteller bj\xc3\xb8rnen at han m\xc3\xa5 dra bort en stund for \xc3\xa5 beskytte skatten sin fra en ond dverg. En dag jentene vandrer gjennom skogen, finner de en dverg som har f\xc3\xa5tt det lange skjegget sittende fast i et tre. Jentene redder ham ved \xc3\xa5 klippe skjegget, men dvergen skjeller dem utakknemlig ut og l\xc3\xb8per. Jentene m\xc3\xb8ter dvergen igjen flere ganger den sommeren, og redder ham hver gang fra fare, men dvergen er like utakknemlig hver eneste gang._NEWLINE_En dag de ser dvergen igjen i skogen, er\xc2\xa0 han i kamp med en bj\xc3\xb8rn. Dvergen ber bj\xc3\xb8rnen om \xc3\xa5 spise jentene i stedet, men bj\xc3\xb8rnen sl\xc3\xa5r ihjel dvergen. Plutselig forvandles bj\xc3\xb8rnen til en prins. Dvergen hadde forhekset ham til mannbj\xc3\xb8rn for \xc3\xa5 stjele skatten hans, men siden prinsen klarte \xc3\xa5 drepe dvergen, ble forbannelsen brutt. Prinsen tar med seg familien til riket sitt, og Sn\xc3\xb8hvit gifter seg med prinsen og Rosenr\xc3\xb8d med prinsens bror.'